ΓΡΑΠΤΗ ΕΡΩΤΗΣΗ E-0339/99

υποβολή: Edith Müller (V) προς την Επιτροπή

(23 Φεβρουαρίου 1999)

Θέμα: Διαβίβαση εσωτερικών υπομνημάτων διοικητικών εξετάσεων της Επιτροπής

Με επιστολή της 9ης Οκτωβρίου 1998, ο Πρόεδρος της Επιτροπής ανακοίνωσε στον Πρόεδρο του Κοινοβουλίου ότι η Επιτροπή Ελέγχου του Προϋπολογισμού θα ελάμβανε εφεξής τα τελικά υπομνήματα των εσωτερικών ανακρίσεων πριν από την υποβολή τους στις αρμόδιες δικαστικές αρχές. Παρά ταύτα, για ατασθαλίες στο διαγωνισμό COM/A8-12/98, η Επιτροπή υπέβαλε στις βελγικές αρχές το εσωτερικό υπόμνημά της σχετικά με τη διενεργηθείσα διοικητική εξέταση χωρίς να ενημερώσει προηγουμένως το Κοινοβούλιο.

1. Μπορεί να ανακοινώσει η Επιτροπή, γιατί δεν ενημερώθηκε το Κοινοβούλιο όπως είχε αναγγελθεί στον Πρόεδρό του;

2. Πότε θα τεθεί το εν λόγω υπόμνημα στη διάθεση της Επιτροπής Ελέγχου του Προϋπολογισμού;

3. Σε ποια υπηρεσία ανήκαν οι υπάλληλοι που προέβησαν στη διοικητική εξέταση;

4. Παρενέβη η μονάδα καταπολέμησης της απάτης (UCLAF);

5. Περιέχει το υπόμνημα κάποιες συστάσεις για δρομολόγηση πειθαρχικών διαδικασιών κατά συγκεκριμένων υπαλλήλων;

6. Δρομολογήθηκαν πειθαρχικές διαδικασίες ή απολύθηκαν υπάλληλοι από την υπηρεσία τους; Εάν ναι, σε πόσες περιπτώσεις και με ποιο αποτέλεσμα; Εάν όχι, γιατί;

7. Μπορεί να επιβεβαιώσει η Επιτροπή ότι διαθέτει στοιχεία σύμφωνα με τα οποία μέλη του ή των γραφείων ενός ή περισσοτέρων Επιτρόπων εμπλέκονται στις εν λόγω παραβάσεις.

Απάντηση του κ. Liikanen εξ ονόματος της Επιτροπής

(7 Απριλίου 1999)

Σε απάντηση της ερώτησης που έθεσε το αξιότιμο μέλος του Κοινοβουλίου, αρκεί να διευκρινίσουμε ότι κατόπιν των παρατυπιών που διαπιστώθηκαν κατά τη διεξαγωγή του διαγωνισμού στις 14 Σεπτεμβρίου 1998, η αρμόδια για τους διορισμούς αρχή έδωσε εντολή για τη διεξαγωγή διοικητικής έρευνας για τη διαλεύκανση της υπόθεσης αυτής.

Σύμφωνα με αυτή τη διοικητική έρευνα και εν όψει της σοβαρότητας των γεγονότων, η αρμόδια για τους διορισμούς αρχή υπέβαλε γραπτή καταγγελία, στις 28 Οκτωβρίου 1998, στον εισαγγελέα των Βρυξελλών εναντίον του "X", για απάτη και παρατυπίες στα πλαίσια του γενικού διαγωνισμού COM/A/12. Όμως, η έρευνα δεν επέφερε αρκετά στοιχεία ούτως ώστε να κινηθεί πειθαρχική διαδικασία κατά του τάδε ή δείνα υπάλληλο.

Οι συγκεκριμένες πράξεις δεν δικαιολογούν την κίνηση διαδικασίας έρευνας από την μονάδα συντονισμού για την καταπολέμηση της απάτης (UCLAF), πλην όμως ύστερα από αίτηση της αρμόδιας για τους διορισμούς αρχής, ένας υπάλληλος της UCLAF ανέλαβε την διεξαγωγή της διοικητικής έρευνας.

Οι δικαστικές αρχές των Βρυξελλών ζήτησαν να τηρηθεί η μεγαλύτερη δυνατή εχεμύθεια σ' αυτή την υπόθεση για να μην παρακωλυθεί η διεξαγόμενη ήδη δικαστική έρευνα. Ζήτησαν επίσης την διακοπή οποιασδήποτε εσωτερικής έρευνας στην Επιτροπή εν αναμονή της παρέμβασής τους.

Το αρμόδιο μέλος της Επιτροπής για το προσωπικό, ενημέρωσε το Κοινοβούλιο σχετικά με την συγκεκριμένη κατάσταση, κατά τη διάρκεια της συνεδρίασης της Επιτροπής για τον έλεγχο του προϋπολογισμού, στις 25 Νοεμβρίου 1998.

Η Επιτροπή δεν γνωρίζει κανένα στοιχείο της έρευνας που να εμπλέκει στην υπόθεση κάποιον Επίτροπο.

Η Επιτροπή, θα ενημερώσει πλήρως το Κοινοβούλιο μόλις ολοκληρωθούν οι διεξαγόμενες διαδικασίες.